|  |
| --- |
| Dokument oprettet 19. marts 2020  Sag 166301 – Dok. 481891 |

# Spørgsmål og svar om BPA-ordningen og COVID-19 *(opdateret 2. april)*

Indledning

Her følger spørgsmål og svar om BPA ud fra de informationer, DH pt. har modtaget fra myndighederne. Vi forsøger løbende at få besvaret spørgsmål og opdaterer, når vi får kendskab til nye retningslinjer mv.

Opdateringer er i kursiv.

**1. Hvad gælder der i forhold til brug af værnemidler i tilfælde af smitte eller mistanke herom hos en BPA-bruger?**

KL har i et brev af 24. marts om meldt ud om ansvarsfordelingen på BPA-området, når det gælder værnemidler. KL opfordrer kommunerne til informere BPA-brugerne direkte om adgang til særlige værnemidler.

KL indskærper over for kommunerne, at borgere med en BPA-hjælpeordning skal have adgang til de særlige hjælpemidler, der er påkrævet, når man er smittet med COVID-19 eller er under mistanke for at være det.

Det er kommunens ansvar at udlevere disse særlige værnemidler. De særlige værnemidler er bl.a. maske, visir og en heldragt.

*KL anbefaler, at kommunerne videregiver følgende information til borgere, som modtager kontant tilskud til ansættelse af hjælpere eller borgerstyret personlig assistance om nødvendige værnemidler til borgerens hjælpere:*

*Hvis borgeren er under mistanke for eller bliver syg med COVID-19, skal borgeren eller den, der er tilskudsmodtager i ordningen, henvende sig til sagsbehandleren i kommunen, for at borgerens hjælpere kan få udleveret de værnemidler, som er nødvendige, fordi borgeren er under mistanke for eller syg med COVID-19.*

*Hvis sagsbehandleren i kommunen modtager en henvendelse fra en borger eller tilskudsmodtager om, at borgeren mistænkes for eller har verificeret COVID-19, skal sagsbehandleren kontakte kommunens lagerdataansvarlige person med henblik på, at borgeren eller tilskudsmodtageren kan få udleveret nødvendige værnemidler til hjælperne.*

*For de private virksomheder og foreninger, der varetager arbejdsgiverfunktioner i hjælperordninger, betyder ovenstående, at den enkelte virksomhed eller forening skal samarbejde med flere forskellige kommuner omkring udlevering af nødvendige værnemidler i de tilfælde, hvor en borger bliver syg med COVID-19 eller er under mistanke for at være det.*

Har BPA-brugeren overdraget arbejdsgiveransvaret til en forening eller et privat firma, bør der også tages kontakt hertil.

Der kan opleves flaskehalse ift. til adgang til særlige værnemidler, men der er taget en lang række initiativer til at øge lagrene.

Det er BPA-brugerens ansvar at sørge for at have almindelige værnemidler såsom handsker og håndsprit i hjemmet.

Svar på hvordan hjælpere skal forholde sig – herunder hvordan værnemidler håndteres - kan findes i dette notat fra Sundhedsstyrelsen*:* [*Forebyggelse-af-smitte*](https://www.sst.dk/-/media/Udgivelser/2020/Corona/Haandtering-af-COVID-19/Haandtering-af-COVID-19_Forebyggelse-af-smitte-og-brug-af-vaernemidler-ved-pleje-af-borgere.ashx?la=da&hash=2EEE008B32BDAA0E769DD997E7EC6C89055773B5)

**2. Hvad gør man som borger og hjælpepersonale, der hhv. modtager og leverer borgerstyret personlig assistance**

**(BPA) i tilfælde af smitte eller smitterisiko?**

Hvis en borgers hjælpere bliver syge, og det ikke er muligt for borgeren at dække sig ind ved hjælp af vikarer mv., så skal

kommunen træde til med hjælp. Kommunens forsyningsforpligtelse er bl.a. beskrevet i dette svar fra daværende social- og indenrigsminister til Folketingets Social- og Indenrigsudvalg af 28. november 2016 [svar fra ministeren](https://www.ft.dk/samling/20161/almdel/sou/spm/68/svar/1362327/1693247/index.htm)

Hvis borgeren selv bliver syg, skal han/hun iagttage samme forholdsregler som alle andre.

For borgere, der ud over en ordning med BPA eller kontant tilskud også har en respiratorordning, er regionen med ind over ordningen, da de har myndighedsansvaret i forhold til den respiratoriske behandling, borgeren får fra sine hjælpere.

Hvis en borger, som har en respiratorordning, bliver syg, bør borgeren hurtigst muligt lade sig indlægge og/eller kontakte det respirationscenter i regionen (øst eller vest), som han/hun er tilknyttet.

Det vil være en lægefaglig vurdering, hvad der nærmere skal ske: hvor behandling skal foretages henne mv.

Retningslinjer for hvordan ansatte skal forholde sig i situationer med nær kontakt til smittede samt arbejdsgiveres ansvar for at forebygge smitte ses her:

<https://www.sst.dk/-/media/Udgivelser/2020/Corona/Personale-og-arbejdsgivers-ansvar/Personale-og-arbejdsgivers-ansvar-for-at-hindre-smittespredning.ashx?la=da&hash=CCB8875571F8C91BDF29AF1EA8E5FB6CCBB68EF5>

Sundhedsstyrelsen henviser desuden til de eksisterende aftaler der er indgået med pågældende kommune og region omkring tilrettelæggelsen af ordningen, herunder tilbud om hjælp i forbindelse med sygdom hos de pågældende hjælpere.

**3. Behov for indlæggelse på sygehus – følger hjælperne med?**

Der henvises til de aftaler, der er indgået med pågældende kommune og region omkring tilrettelæggelsen af ordningen, jf. også svaret ovenfor. Hvad respirationsbehandling angår, så er kommuner og regioner forpligtet til at indgå sådanne aftaler.

Bliver man som BPA-bruger smittet med COVID-19, vil det være en lægefaglig vurdering, hvor og under hvilke vilkår man modtager behandling.

Det samme gælder spørgsmålet om, hvorvidt hjælperne følger ved indlæggelse på sygehus.

Som udgangspunkt er det en fordel for alle parter, at hjælpere følger med. Men det vil være sygehus/region der afgør konkret, hvad der i situationen kan lade sig gøre.

Det gælder også i situationer, hvor der ikke er tale om COVID-19-smitte eller mistanke herom. Her vil det også være sygehus/region, der afgør hvordan det skal foregå i lyset af den generelle COVID-19-situation.

Det anbefales at orientere kommunen ved indlæggelse på sygehus.

**4. Kan der i en hjælperordning servicelovens § 95, stk. 3 (nærtstående er både arbejdsgiver, arbejdsleder og**

**hjælper) dispenseres fra reglen om, at den nærtstående højst må varetage hjælperopgaver i 48 timer om ugen?**

Med henblik på at mindske risikoen for smittespredning mest muligt vil det være relevant at benytte adgangen til

dispensation.

På den måde kan det sikres, at så få mennesker som muligt varetager funktionen som hjælper i hjælperordningen.

Herved må man også holde sig for øje, at hjælperordningerne efter servicelovens § 95, stk. 3, er rettet mod nogle af de

svageste borgere, som det er væsentligt at være særligt opmærksomme på i forhold til at undgå smitte.

Hvis man ønsker en dispensation, skal man kontakte den kommune, der har bevilget hjælperordningen.

**5. Test af hjælpere for COVID-19 med henblik på hurtig raskmelding?**

*Der er 1. april kommet nye retningslinjer for COVID-19 fra Sundhedsstyrelsen. Der står:*

*”Medarbejdere, som har tæt kontakt med patienter og borgere i sundhedsvæsenet, ældreplejen og i indsatser for særligt sårbare grupper på socialområdet, og som har lette symptomer forenelige med COVID-19, kan via deres nærmeste personaleleder eller dennes overordnede henvises til diagnostisk test for COVID-19, såfremt det findes hensigtsmæssigt med hurtig raskmelding.” (side 10)*

*”Henvisning inden for sundhedsvæsen, ældrepleje og indsatser for særligt sårbare grupper på socialområdet kan ske ved brug af samtykkeerklæring for medarbejder og personaleleder, via telefonisk kontakt, eller pr. mail. Medarbejderen tager efterfølgende kontakt til en regional COVID-19-vurderingsenhed med henblik på tid til diagnostisk test. Svaret på testen tilgår efterfølgende medarbejderen.” (side 6)*

*BPA-brugere har således mulighed for at få hjælpere med milde symptomer på COVID-19 testet. Det kan ske ved, at BPA-brugeren – eller den som arbejdsgiversansvaret er overdraget til - udfylder en blanket, som sendes til den regionale COVID-19 vurderingsenhed (alternativt kan hjælperen få en udfyldt og underskrevet fysisk blanket med ved fremmødet på vurderingsenheden).*

*Har BPA-brugeren overdraget arbejdsgiveransvar til et privat firma eller en forening, tages konktakt hertil.*

*Ved tvivlsspørgsmål til proceduren kan hotline i Styrelsen for Patientsikkerhed på 72 20 02 66 kontaktes.*

*Der har været flaskehalse ift. til adgang til test for handicaphjælpere, men Sundhedsstyrelsen fastslår i den nye retningslinje, at der er testkapacitet nok.*

*Hjælpere, der testes negative, kan møde på arbejde igen 48 timer efter, at symptomerne er forsvundet.*

*(De nye retningslinjer er ikke på alle punkter helt klare, hvad angår procedurerne for hurtig raskmelding af personale. Vi forsøger at få afklaret detaljerne.)*

Link til COVID-19-retningslinje af 1. april: [https://www.sst.dk/-/media/Udgivelser/2020/Corona/Retningslinjer-marts/Retningslinje-COVID-19.ashx?la=da&hash=84942068EA39162A0B8E26A6AAFD6CC256276F14](https://www.ft.dk/samling/20161/almdel/sou/spm/68/svar/1362327/1693247/index.htm)

[*Arbejdsgivererklæring*](https://www.sst.dk/da/Udgivelser/2020/Blanket-for-arbejdsgivererklaering-til-test-af-medarbejder) *(blanket)*

[*COVID-19 vurderingsenheder*](https://www.sst.dk/da/corona/Personale-sundheds-og-aeldresektoren/Kontaktoplysninger%20til%20regionale%20COVID-19%20vurderingsenheder) *(liste)*

***6. Hvilke kriterier ligger til grund for prioriteringen af adgang til test, og hvad betyder de for handicaphjælpere?***

*I en situation med begrænset testkapacitet, skal testning prioriteres til patienter der indlægges på sygehus, eller allerede er indlagt på sygehus, medarbejdere der varetager funktioner i sundhedsvæsenet, ældreplejen, indsatser for særligt sårbare grupper på socialområdet, eller i andre helt særlige nøglefunktioner i samfundet. Derudover skal man prioritere borgere på plejecentre, bosteder, lukkede institutioner og andre rammer, hvor det kan være svært at sikre isolation, afstand, hygiejne m.v., samt særligt sårbare individer, herunder ældre patienter særligt > 80 år, patienter med svær psykisk sygdom, nedsat kognitiv funktion, andre underliggende sygdomme, socialt udsatte m.v.*

*I tidligere retningslinjer var der et hierarki eller en prioriteringsrækkefølge inden for de nævnte grupper. Det er der ikke mere i de nye retningslinjer af 1. april.*

*Handicaphjælpere for BPA-brugere er på linje med det øvrige personale i sundhedsvæsen, ældrepleje og indsatser for særligt sårbare en gruppe, der skal prioriteres, hvis der skulle mangle testkapacitet.*

*Sundhedsstyrelsen slår fast, at der ikke pt. er mangel på testkapacitet.*

*Sundhedsstyrelsen følger indikationerne for test af COVID-19 og afstemmer dem løbende med, hvordan det går med testkapaciteten. Ændringer vil ske i form af nye retningslinjer.*

*Link til COVID-19-retningslinje af 1. april: [https://www.sst.dk/-/media/Udgivelser/2020/Corona/Retningslinjer-marts/Retningslinje-COVID-19.ashx?la=da&hash=84942068EA39162A0B8E26A6AAFD6CC256276F14](https://www.ft.dk/samling/20161/almdel/sou/spm/68/svar/1362327/1693247/index.htm)*

***7*. Kan en BPA-bruger ansætte en nærtstående, der er hjemsendt fra sit arbejde, som hjælper i stedet for de faste hjælpere?**

Hvorvidt det er muligt midlertidigt at ansætte en nærtstående som hjælper i hjælperordningen i stedet for de faste hjælpere for at minimere smitterisikoen, må afhænge af, hvordan de faste hjælperes ansættelseskontrakter er udformet.

Der kan således f.eks. være aftalt nogle opsigelsesvarsler, som umuliggør en midlertidig ansættelse af en nærtstående inden for rammerne af det tilskud, som kommunen har bevilget i ordningen.

Der kan ligeledes også være aftalt løn til hjælperne under hjemsendelse i nogle bestemte situationer, f.eks. ved epidemier eller pandemier som den aktuelle COVID-19-pandemi.

Den, der er arbejdsgiver i hjælperordningen, fortsat har ansvaret for at sikre, at udgifterne til hjælperløn ligger inden for det bevilgede tilskud, dog med forbehold for, at der kan komme øgede udgifter til vikardækning ved f.eks. sygdom eller karantæne blandt de faste hjælpere.

Der kan dermed være aftalt ting i hjælpernes ansættelseskontrakter, som umuliggør, at man midlertidigt kan ansætte en nærtstående som hjælper, hvis bevillingen fortsat skal kunne hænge sammen.

Social- og Indenrigsministeriet opfordrer til, at den enkelte forsøger at minimere risikoen for smitte ved at have så få hjælpere omkring sig som muligt i denne tid, og der skal derfor også opfordres til dialog mellem borgerne og deres hjælpere og borgeren og kommunen med henblik på at finde frem til en løsning, der er holdbar i den aktuelle situation.

***8*. Kan BPA-brugere begrænse antallet af hjælpere i deres hjem mest muligt – fx ved at etablere færre vagter fordelt på færre hjælpere mens andre hjælpere inaktiveres i en periode?**

En forholdsregel i forhold til at minimere smitterisikoen er at forsøge at have så få hjælpere omkring sig som overhovedet muligt. En måde at opnå dette på kunne være at forlænge den enkelte hjælpers vagter, således at færre hjælpere leverer hjælpen.

Den, der er arbejdsgiver i den enkelte ordning, fortsat dog har ansvaret for, at de samlede udgifter til hjælperløn ligger inden for det bevilgede tilskud. Dette kan muligvis blive vanskeligt at sikre, hvis de inaktive hjælpere fortsat skal have deres faste løn, samtidig med at de hjælpere, der tager længere vagter, skal have mere i løn.

Desuden kan der også for de hjælpere, der tager længere vagter, opstå udfordringer i forhold til overholdelse af reglerne for arbejds- og hviletid, som man må være opmærksom på.

Social- og Indenrigsministeriet opfordrer til, at man, hvis man er kritisk udsat, prøver at mindske risikoen for smitte ved at have så få hjælpere som muligt omkring sig i den aktuelle situation, og der skal derfor også opfordres til dialog mellem arbejdsgiveren, arbejdslederen og hjælperne i ordningen og kommunen, så man i fællesskab kan finde frem til en god løsning.

***9*. Hvor kan man få rådgivning – er der fx hotlines BPA-brugere kan ringe til?**

Alle borgere kan kontakte den myndighedsfælles hotline og få generel information om COVID-19 på 70 20 02 33

Socialstyrelsen har oprettet en hotline, hvor kommuner, regioner, sociale tilbud og organisationer kan få socialfaglig vejledning om forebyggelse og håndtering af coronasmitte. Det er oplyst for DH, at BPA-brugere kan bruge denne hotline. Den kan kontaktes på 72 42 40 00 mellem kl. 9-18. <https://socialstyrelsen.dk/nyheder/2020/fa-socialfaglig-vejledning-om-corona-pa-ny-hotline>

*Hotline i Styrelsen for Patientsikkerhed på 72 20 02 66 kan kontaktes ift. sundhedsfaglige spørgsmål.*

I øvrigt anbefales at kontakte kommunen og, hvis man har delegeret arbejdsgiveransvaret til organisation eller en privat virksomhed, at kontakte denne.

For respirationsbrugere kan det være en mulighed at kontakte respirationscenteret for sundhedsfaglig rådgivning.

Endelig har flere af DH’s medlemsorganisationer hjemmesider med oplysning om COVID-19 målrettet deres medlemmer – se oversigt her: <https://handicap.dk/nyheder/faa-info-om-corona-dit-handicap>